《望海潮（浮远堂）》
宋代·史隽之

危岑孤秀，飞轩爽豁，空江泱漭黄流。吴札故邱，春申旧国，西风吹换清秋。沧海浪初收。共登高临眺，尊俎绸缪。凤集高冈，驹留空谷接英游。

八窗尽控琼钩。送帆樯杳杳，潮汐悠悠。千古兴怀，关河极目，愁边灭没轻鸥。淮岸隔重洲。认澹霞天末，一缕青浮。未许英雄老去，西北是神州。

作者简介：明州鄞县人，字子声，一字石隐。史浩孙。以祖泽为太府寺簿。理宗绍定初知江阴军。李全之乱，江阴当要害，隽之始至逾月，请兵分屯，度地宜建堡栅，储粮备器，士气感奋，军整民安。推行乡饮酒礼，时称其有补风化。后官至直宝谟阁致仕。